Riadená ekonomická migrácia je primárne determinovaná potrebami Slovenskej republiky. Dlhodobo negatívny demografický vývoj ukazuje, že slovenský trh práce ako aj systém sociálneho zabezpečenia sú vo významnej miere závislé na príleve ľudského kapitálu zo zahraničia. Z tohto dôvodu ekonomická migrácia v

najbližších rokoch nemôže byť založená na pasívnom riadení prijímania cudzincov, ktorí sa k nám rozhodli prísť. Naopak, riadenie ekonomickej migrácie musí rázne odpovedať na výzvy globálnej súťaže o talenty, najmä ich aktívnym vyhľadávaním a vytváraním podmienok pre ich príchod na Slovensko. V tomto

procese je kľúčové vytváranie atraktívneho prostredia pre cudzincov, ktorí sú potrební pre rozvoj nášho hospodárstva. Základným kritériom prijímania cudzincov v rámci riadenej ekonomickej migrácie je ich potenciál pre rozvoj slovenského hospodárstva a spoločnosti s preferenciou prijímania

kvalifikovaných a vysoko kvalifikovaných migrantov s dôrazom na kultúrne blízke krajiny pôvodu. Prijímané opatrenia musia plne akceptovať právne akty v oblasti migrácie na úrovni Európskej únie, a to najmä Štokholmský program, ktorý výhľadovo počíta s vytvorením spoločnej európskej migračnej politiky s dôrazom na

transparentnosť systému, zníženie administratívnej náročnosti, posilnenie zodpovednosti zúčastnených strán, pracovnú a právnu ochranu migrantov a posilnenie integračných opatrení, v kontexte na budúci vývoj národného hospodárstva a demografický vývoj. S prihliadnutím na aktuálne trendy v oblasti legálnej migrácie v

rámci Európskej únie a v nadväznosti na analýzu potrieb národného hospodárstva a pracovného trhu, je potrebné cieľavedome pôsobiť v oblasti oprávnenosti pobytu, zamestnávania migrantov, podnikania, vzdelávania migrantov a poskytovania zdravotnej starostlivosti migrantom. Za uvedené oblasti v rámci migračnej politiky

zodpovedajú v rámci svojich kompetencií jednotlivé štátne orgány. Pre konkrétne smerovanie a hlbšie rozpracovanie migračnej politiky v tejto oblasti je potrebné zamerať pozornosť predovšetkým na urýchlenie a zefektívnenie procesu vydávania víz a povolení na pobyt prostredníctvom zlepšenia koordinácie práce

medzi zastupiteľskými úradmi a príslušnými oddeleniami cudzineckej polície s využitím informačných a komunikačných technológií. Vytvorenie jasných pravidiel ekonomickej imigrácie formou definovania takzvanej Slovenskej karty pre kvalifikovaných a vysokokvalifikovaných imigrantov, ako aj zavedenie bodového

systému, ktorý bude flexibilným nástrojom na určovanie priorít v prijímaní jednotlivých typov imigrantov. Na základe analýz zvážiť prijímanie regulačných a kontrolných opatrení na zabezpečenie rovnováhy v celom rozsahu ekonomickej migrácie. Je potrebné zadefinovanie problematiky uznávania vzdelania a kvalifikácie čo

sa týka odbornosti a zručnosti spolu s rozšírením právomocí zodpovedných inštitúcií v dôsledku zvýšených potrieb. Bude nevyhnutné previazanie zodpovednosti za oblasť kvalifikácie i zo strany zamestnávateľov, respektíve orgánov štátnej správy. Konzulárne úrady Slovenskej republiky sa v tomto procese zamerajú

na kontrolu predkladaných dokladov, odhaľovanie falzifikátov a tak zefektívnia činnosť strediska ministerstva školstva na uznávanie dokladov o vzdelaní. Je potrebné vytvoriť podmienky v rámci politiky bývania pre vnútroštátnu mobilitu občanov, ale aj podmienky na zabezpečenie bývania pre migrantov a azylantov. Pre

odbornú verejnosť i občanom chýba zlepšovanie a zefektívňovanie zberu a spracovanie dát o trhu práce a ich sprístupnenie. Nevyhnutnosťou je aj zabezpečenie previazanosti databázy pobytovej registrácie s databázou registrácie daňových úradov, sociálneho a zdravotného poistenia a úradov práce, sociálnych

vecí a rodiny. V odôvodnených prípadoch je nevyhnutné vykonávanie kontrol migrantov zameraných na zamedzenie ich nelegálneho pobytu, zamestnávanie alebo podnikanie a na uplatňovanie rovnakých pracovných podmienok vrátane miezd a sociálneho zabezpečenia. Úspešná imigračná politika sa nezaobíde bez

vytvárania informačných a konzultačných centier pre migrantov na zlepšenie ich prístupu k informáciám o vstupe a pobyte, životných a pracovných podmienkach prostredníctvom imigračných portálov. Integračná politika ako súčasť globálneho prístupu k migrácii je jednou z hlavných priorít agendy Európskej únie. Integrácia

imigrantov do spoločnosti prijímajúcej krajiny je kontinuálny, dlhodobý a dynamický obojstranný proces, ktorý zahŕňa jednak cudzincov zákonne sa zdržiavajúcich v prijímajúcej krajine, ale aj obyvateľov a celkové nastavenie právneho rámca hostiteľskej spoločnosti. Aktívna povaha integračných politík pritom

zdôrazňuje potrebu vzájomného rešpektovania sa a recipročného uznávania práv a povinností oboch skupín. Slovenská republika považuje komunity cudzincov za integrálnu súčasť spoločnosti a oceňuje ich prínos v hospodárskej, kultúrnej, vzdelanostnej a spoločenskej oblasti. Slovenská republika sa prikláňa k

integračnému modelu, ktorý je založený na plnej akceptácii realít Slovenskej republiky migrantmi. Praktická realizácia integračných aktivít je vykonávaná v súlade s Koncepciou integrácie cudzincov v Slovenskej republike. Tento strategický dokument vychádzal z Koncepcie migračnej politiky Slovenskej republiky a jeho

aktuálnosť bude musieť byť prehodnotená v súlade so zámermi a cieľmi novej migračnej politiky. Základným princípom pritom bude umožnenie čo najrýchlejšej integrácie cudzincov do spoločnosti, čím sa eliminuje ich marginalizácia a zvýši sa ich individuálna motivácia integrovať sa. Cieľom integračnej politiky je navrhnúť

a realizovať také integračné opatrenia, ktoré by preventívne predchádzali riziku vzniku ekonomicky, sociálne a kultúrne rozdelenej spoločnosti a vzniku uzatvorených komunít migrantov. Integračné opatrenia musia viesť k existencii koordinovaných a navzájom prepojených nástrojov a opatrení, ktoré umožnia

cudzincom zaradiť sa na pracovný trh. Predpokladom úspešnej adaptácie je ovládať jazyk prijímajúcej krajiny, mať prístup k vzdelaniu, zdravotnej starostlivosti, sociálnym službám, bývaniu a uznaniu kultúrnych špecifík, účasti na občianskom a politickom živote, prípadne aj udelenie štátneho občianstva Slovenskej

republiky. Vývoj v spoločnosti popri pozitívnych prvkoch priniesol i niektoré negatíva spočívajúce najmä v odchode kvalifikovanej pracovnej sily, a to tak v kategórii vysokoškolsky vzdelaných osôb, ako aj v kategórii nedostatkových robotníckych profesií.